**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 14.11.2018, ora 08.00 – 15.11.2018, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 15.11.2018, ora 07.00**

**RÂURI**

**Debitele au fost, în general, staționare.**

Mici creșteri de niveluri și debite ca urmare a precipitațiilor slabe căzute în interval s-au înregistrat pe unele râuri mici din bazinele hidrografice Prahova, Rm. Sărat, Putna, Trotuș, Jijia, bazinele superioare Olt și Buzău.

Debitele se situează la valori cuprinse între 30-90% din mediile multianuale lunare, mai mari (în jurul și peste normalele lunare) pe cursul superior al Trotușului și pe cursurile mijlocii ale Siretului şi Sitnei şi mai mici (10-30% din mediile multianuale lunare) pe râurile: Tur, Lăpuș, Moravița, Nera, Cerna, Bârlad, Jijia, pe unii afluenţi din bazinele hidrografice Crișul Negru (Valea Roșie, Holod, Teuz), Crișul Alb (Bănești, Sighișoara), Mureș (Luț, Comlod, Vișa, Secaș, Râul Mare, Râul Galben), Jiu (Jaleş, Coşuştea), în bazinul superior al Argeşului (R. Doamnei, Vâlsan, Argeşel) şi în bazinul inferior al Bistriţei.

Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi, în general, staționare**, exceptând unele râuri mici din bazinele superioare ale Oltului, Argeșului, Ialomiței, afluenților de dreapta ai Siretului, unde vor fi în ușoară creștere datorită precipitațiilor slabe prevăzute.

Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

**Debitul la intrarea în ţară (secţiunea Baziaş) în intervalul 14.11 – 15.11.2018 a fost în scădere, având valoarea de 2900 m3/s**, sub media multianuală a lunii noiembrie (4650 m3/s).

Pe tot sectorul aval de Porţile de Fier debitele au fost în scădere.

**Debitul la intrarea în ţară (secţiunea Baziaş) va fi în scădere (2800 m3/s).**

În aval de Porţile de Fier debitele vor fi în scădere.

**2.** **Situaţia meteorologică în intervalul 14.11.2018, ora 09.00 –15.11.2018, ora 06.00**

**ÎN ŢARĂ**

În centrul, estul și sud-estul țării vremea a fost predominant închisă, iar în restul teritoriului înnorările au fost doar temporare. A plouat în Moldova și Dobrogea, local în Transilvania și Muntenia și izolat în Crișana și Maramureș, iar în zona înaltă de munte precipitațiile, în general slabe cantitativ, au fost mixte și, cu totul izolat (Bâlea Lac și Vf. Țarcu), s-a semnalat polei. Vântul a suflat slab și moderat, cu intensificări pe crestele montane. Stratul de zăpadă masurat la ora 20 era de 2 cm la Vf. Toaca-Ceahlău și Penteleu. Temperaturile maxime s-au situat între 3 grade la Iași și 17 grade la Drobeta-Turnu Severin și Calafat, iar la ora 06.00, valorile termice se încadrau între -4 grade la Apa Neagră și 9 grade la Calafat. La începutul și sfârșitul intervalului, pe arii restrânse, s-a semnalat ceață.

***Observaţie:*** *începând de ieri de la ora 06.00, a fost în vigoare 1 atenționare cod galben pentru fenomene meteorologice periculoase imediate, privind intensificările de vânt din zona montană înaltă emisă de SRPV Timișoara.*

**LA BUCUREŞTI**

Vremea a fost predominant închisă. În unele cartiere, spre seară, trecător, s-a semnalat burniță, iar noaptea a plouat moderat cantitativ. Vântul a suflat slab până la moderat. Temperatura maximă a fost de 12 grade la Afumați și Băneasa și 13 grade la Filaret, iar la ora 06 se înregistrau 5 grade la Băneasa și 6 grade la Afumați și Filaret.

**3. Prognoza meteorologică în intervalul 15.11.2018, ora 09.00 – 16.11.2018, ora 09.00**

**ÎN ŢARĂ**

Vremea va fi, în general, închisă și în răcire ușoară. Înnorările vor fi persistente și va ploua slab, în cea mai mare parte a țării. Doar în extremitatea vestică și de sud-vest, iar în a doua parte a intervalului în cea de nord-vest, cerul va fi variabil, iar ploile vor fi posibile izolat. În zona montană, precipitațiile, mai ales ninsori vor fi, în general, slabe cantitativ. În cursul nopții, precipitații slabe mixte se vor semnala trecător și în zonele joase de relief din estul țării. Izolat vor fi condiții de polei sau ghețuș. Vântul va sufla slab și moderat, cu intensificări în zona montană înaltă și în regiunile sud-estice. Temperaturile maxime se vor încadra între 5 și 15 grade, iar cele minime între -3 și 6 grade, valorile mai mici fiind posibil să se înregistreze în depresiuni.

**LA BUCUREŞTI**

Vremea va fi închisă și în răcire ușoară. Cerul va fi noros, trecător va ploua slab, iar vântul va sufla, în general, moderat. Temperatura maximă se va situa în jurul valorii de 9 grade, iar cea minimă va fi de 3...4 grade.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

**Administraţia Bazinală de Apă Dobrogea Litoral** informează că în data de 14.11.2018, la ora 16:50, un reprezentant ONG Mare Nostrum a semnalat prezenţa unui delfin eşuat pe plaja din Eforie Sud, în dreptul primului dig.

A fost informat, conform protocolului de colaborare, I.N.C.D.M.”Grigore Antipa”.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate pentru data de 13.11.2018, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

1. **În domeniul solului şi vegetaţiei**

**Agenţia** **pentru Protecţia Mediului Giurgiu** informează despre producerea unei poluări accidentale a solului, în data de 14.11.2018, ora 09.10, în zona localităţii Roata de Jos, judeţul Giurgiu, ca urmare a unei avarii la conducta de transport ţiţei Icoana-Cartojani. A fost afectată o suprafaţă de circa 10 mp de sol. S-a intervenit pentru remedierea avariei. S-a aplicat material absorbant.

**Garda Forestieră Timişoara** informează despre producerea următoarelor incendii de vegetaţie forestieră (litieră):

- în data de 14.11.2018, ora 06.00, pe raza O.S. Grădişte, localitatea Grădiştea de Munte, judeţul Hunedoara, fiind afectată o suprafață de 15,0 ha, în fond forestier proprietate publică de stat; incendiul este în desfăşurare;

- în data de 13.11.2018, ora 10.22, pe raza O.S. Lunca Timişului, localitatea Clopodia, judeţul Timiş, fiind afectată o suprafață de 2,8 ha, în fond forestier proprietate publică de stat; incendiul a fost stins în aceeaşi zi, la ora 15.30;

- în data de 07.11.2018, ora 15.00, pe raza O.S. Oraviţa, localitatea Dognecea, judeţul Caraş-Severin, fiind afectată o suprafață de 97,0 ha, în fond forestier proprietate publică de stat;

- în data de 06.11.2018, ora 09.00, pe raza O.S. Carpatina, judeţul Hunedoara, fiind afectată o suprafață de 10,0 ha, în fond forestier proprietate privată; incendiul a fost stins în data de 08.11.2018.

Cauza izbucnirii incendiilor a fost propagarea focului din zona limitrofă.

**Garda Forestieră Suceava** informează despre producerea unor doborâturi de vânt, în perioada 08.11.2018-12.11.2018, care au afectat o suprafaţă de circa 98,19 ha de arboret răşinoase şi foioase, cu vârsta între 50-160 de ani, fiind estimat un volum de masă lemnoasă doborâtă de circa 0,15 mii m.c., în fond forestier proprietate a statului, în zona de munte din cadrul O.S. Moldoviţa, judeţul Suceava.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 13.11.2018-14.11.2018 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.